宋华
蝉鸣一篇五章
蝉其鸣矣，于彼疏桐。庇影容迹，何所不容。嘒嘒其长，
永托于风。未见君子，我心忡忡。既见君子，乐且有融。
彼蝉鸣矣，于林之表。含风饮露，以乐吾道。有怀载迁，
伊谁云保。未见君子，我心悄悄。既见君子，披豁予抱。
蝉鸣蝉鸣，幽畅乎而。肃肃尔庭，远近凉飔.言赴高柳，
丛篁间之。思而不见，如渴如饥。亦既觏止，我心则夷。
蝉鸣伊何，时运未与。匪叹秋徂，怨斯路阻。愿言莫从，
郁悒谁语。君子至止，慰我延伫。何斯违斯，倏尔遐举。
岁之秋深，蝉其夕吟。披衣轩除，萧萧风林。我友来斯，
言告离衿。何以叙怀，临水鸣琴。何以赠言，委顺浮沉。